IAIA JESUSMANDA ALLI WILLAITA
SAN JUANMI WILLA
1
Diuspa Rimai, Jesús suti runa tukuskamanda
1 Kallariura, ñi imapas manima tiaura,
timpumi Diuspa Rimai tiarka.
Paimi Taita Diuspi tiarka.
Diusllatatami karka.
2 Kallariura, mana imapas tiaskauramandata,
Taita Diuspimi tiarka.
3 Paiwami tukui ima ruraska tia.
Mana pai kagpika, ñi imapas mana ruraskami kantra.
4 Pai kikinpami kaugsai tiarka.
Chi kaugsaimi runakunapa iuiaikunata punchaiachigsamú.
5 Chi punchaiachig runa samurkami,
maipi iana tuta iuiaiwa kaskakunata punchaiachingapa.
Chi punchaiachii iuiaitaka,
tutaiachig mana puchukangapa pudirka.
Punchallami kidá.
6 Tiarka sug runa, Juan suti, Taita Dius paita kachamuska. 7 Pai samurkami, runakunapa iuiaikunata punchaiachigmanda willag kangapa; chasaka, tukuikuna pai ima willaskata suma iuiaringapa. 8 Juan, mana chi punchaiachig karkachu. Chi punchaiachigmanda willangapami samurka. 9 Chi punchaiachig runaka, sutipa punchaiachigmi ka. Paimi tukui runakunapa iuiaikunata punchaiachigsamú. Paillatatami kai alpama samurka.
10 Paiwa kai alpa wiñachiska kagpipas, ña kai alpama samuska kaura, kai alpamanda runakuna mana paita rigsirkakunachu. 11 Pai kikinpa alpamanda runakunapagma samurka. Chiura, pai kikinpa runakuna mana munarkakuna, paita chaskingapa. 12 Maikankuna paita suma iuiarispa chaskigkunatakar nirkakunata, Diuspa wambrakuna tukungapa. 13 Chi suma iuiagkuna, runapa iawarmanda, ñi kasadupuramanda ñi kari munaskamanda mana tiagsamunkunachu. Taita Diusmandallami tiagsamunkuna, paipa wambrakuna kangapa.
14 Diuspa Rimai, runa tukuspa, nukanchiwami kaugsagsamurka. Taita Diuspa suglla wambra kagmanda, pai iapa suma atun kagtami kawarkanchi. Iapa suma kuiag pagtami karka, ñi imapi mana llullaspalla.
15 Paimanda, Juanka sinchi rimaiwami willarka, kasa nispa:
—Kai runamandami nirkaikichita: “Sug nukamanda mas iachaka, nukapa katimi samungapa ka. Paimi nukamanda mas ñugpa kallariskauramandata tiaska ka”. 16 Pai tukui iapa allilla iukaspaka, iapa suma kuiaiwami tukui nukanchita imaurapas karamú. 17 Moisesmandami imasa Taita Dius rurangapa niskata iachanchi. Ikuti Jesucristomandaka tukui suma kuiaita i sutipa kaskatami chaskinchi.
18 Ñi pitapas mana imaurapas Taita Dius kawariska kanchu. Paipa suglla wambra Diusllatatami, Taita Diuspi kaspa, paita nukanchita kawachigsamurka.
Jesusmanda, Juan Bautista musuglla willaskamanda
19 Jerusalenmanda judíu taitakuna, sasirdutikunata i Diuspa atun wasipi aidagkunata Juanpagma kacharkakuna, tapungapa:
—Kam, ¿pitak kangi?
20 Chiura paika, imasa kaskasina willarka, kasa nispa:
—Nuka, mana Taita Dius agllaska Cristo kanichu.
21 —Nigpika— tapurkakuna—, ¿imatak kangi? ¿Eliaschu kangi?
Chiura, paika ainirka:
—Manima.
—Mana kagpika, ¿Santu Ispirituwa rimag samungapa niraiaskachu kangi?
—Manima.
22 Chiura tapurkakuna:
—¿Pitak kangi; chasaka, nukanchi kachamuskakunata willagringapa? Kam kikinmanda, ¿imatak niringi?
23 Chasa tapuura, Juanka ainirka:
—Nuka kanimi chusa sitaska alpapi sug sinchi rimaiwa kaparig, kasa nispa: “Imasami ñambi allichinchi: chasallata alli iuiaikunata apiichi, atun Taita Diusta chaskingapa”. Chasami Isaías suti Santu Ispirituwa ñugpamandata nukamanda willaska karka.
24 Chi Juanpagma kachaska runakuna, fariseokunami karkakuna. 25 Nispaka, paita tapurkakuna:
—Nigpi kamka, Cristo, ñi Elías ñi chi Santu Ispirituwa rimag mana kaspaka, ¿imapatak baugtisakungi?
26 Chasa tapuura, Juanka ainirka:
—Nuka, iakullawami baugtisani. Sugmi kamkunapa chaugpipi ka. Kamkuna manara paita rigsingichichu. 27 Paika, nukapa katimi samungapa ka. Paita, nuka mana pudinichu, kungurispa, paipa chakikunapi churaraiaska wataskata paskapungapa.
28 Jordán iaku sug ladu chimba, Betania suti puiblupi, Juan baugtisakuskapimi chasa pasarirka.
Jesusmanda, Juan Bautista paris willaskamanda
29 Kaiandi, Jesús Juanpagma kaillaiakuskata kawaspa, nirka:
—Kawaichi. Kaimi ka Taita Diuspa Ubijasina niraiaska. Paika, kai alpapi kaugsagkunapa pandariikunatami anchuchí. 30 Paimandami nuka nirkaikichita: “Sug nukamanda mas iachami nukapa kati samungapa ka. Paika, ñugpamandatami tiarka”. 31 Paita, nuka mana rigsirkanichu. Mana rigsispapas, nuka, samuspa, iakuwa baugtisarkanimi; chasaka, Israelmanda runakuna paita rigsingapa.
32 Juan, imasa kawaskasina willaspa, kasami nirka:
—Santu Ispíritu, palumasina rigcha awamanda uraikumuspa, paipagma chaiagsamuskatami kawarkani. 33 Chikama, paita mana rigsirkanichu. Taita Dius iakuwa baugtisangapa kachamuwagmi niwaska karka: “Kam kawankangimi, Santu Ispíritu uraikumuspa, sug runapagma chaiagsamugta. Chi runami Santu Ispirituwa baugtisag niraiá”.
34 —Nukaka, chasa kawaspaka, willaikichitami: “Paimi Taita Diuspa wambra ka”.
Jesusta musuglla katii kallariskakunamanda
35 Sug kaiandi Juanka, ikuti iskai paita katiraiagkunawa kaspa, 36 Jesús ialikuskata kawaspaka, nirka:
—Kawaichi. Kaimi ka Taita Diuspa Ubijasina niraiaska.
37 Chasa niskata uiaspaka, chi iskandi runakuna Jesusta katii kallarirkakuna. 38 Jesuska, tigrarispa, chi katinakugta kawaspa, tapurka:
—¿Imatak maskanakungichi?
Chiura ainirkakuna:
—Rabí, ¿maipitak kaugsangi?—. (Rabí niraianmi: “Iachachig taita”.)
39 Chiura, Jesuska nirka:
—Akushi; kawankangichimi.
Paikuna, rispaka, Jesús kaugsadiru wasita kawagrirkakuna. Ña chisi, mai las kuatru kagmandaka, Jesuswa chipi kidarirkakuna.
40 Chi iskandi Juanta uiaspa Jesusta katigkuna, sug karkami Andrés suti Simón Pedropa waugki. 41 Paika, kikinpa waugki Simonta willagrirka, kasa nispa:
—Mesías runatami tarirkanchi—. (Mesías niraianmi Taita Dius agllaska Cristo.)
42 Chasa nispaka, Simonta Jesuspagma pusarka. Chiura Jesuska, Simonta allilla kawaspa, nirka:
—Kam kangimi Simón, Jonaspa wambra. Kunauramanda, Sefas sutichisaki—. (Sefas niraianmi Pedro.)
43 Kaiandi Jesús, Galilea alpama ringapa munakuspaka, Felipe suti runata maskangapa rirka. Tarigrispaka, paita nirka:
—Katiwai.
44 Felipe, Betsaida suti puiblumandami karka, Andrés i Pedropa puiblumandallatata. 45 Chiuramanda Felipeka, Natanael suti runata maskangapa rirka. Tarigrispaka, paita nirka:
—Moisés ima rurangapa niskapi willaraiaskasina i Santu Ispirituwa ñugpata rimagkuna willaskasina, pai runawami kawanakurkanchi. Jesús suti Nazaret puiblumanda José suti runapa wambrami ka.
46 Natanaelka nirka:
—¿Imauratak uiaska kanchi, Nazaret puiblumanda suma alli runa llugsigta?
Chiura, Felipeka nirka:
—Akushi; kawankangimi.
47 Natanael kaillaiagrikuura, Jesuska, kawaspa, paimanda nirka:
—Kaimi ka Israelmanda sug sutipa alli runa, ñi imapipas mana llulla.
48 Natanaelka tapurka:
—Nukata, ¿imasatak rigsiwangi?
Chiura, Jesús ainirka:
—Felipe manara kambagma chaiagrigpita, kam igira sacha sikipi tiakuskatami kawakurkaiki.
49 Chasa ainiura, Natanael nirka:
—Kam iachachig taita, Taita Diuspa wambrami kangi. Israelmanda runakunata iaia mandagmi kangi.
50 Chiura, Jesuska ainirka:
—“Kam igira sacha sikipi tiakuskata kawaspa”, ¿chasa nigmandallachu chasa suma iuiariwangi? Kunauramanda mas suma mana imaurapas kawaskakunami kawangapa kangi—. 51 Kasapasmi nirka— Kasami nuka niikichita: suma luar paskariskatami kawangapa kangichi, Taita Diuspa anjilkuna kai Runa Tukuskapagma uraikumuspa sikanakuskata.