IAIA JESUSMANDA ALLI WILLAITA
SAN LUCASMI WILLA
1
San Lucas, Teófilo suti runata willaskamanda
1 Nukapa kuiaska Teófilo:
Achka runakunami iuiarirkakuna, tukui ima nukanchipa alpapi pasariskata iskribispa willangapa. 2 Chasa ñugpamandata kawaspa willagkunami nukanchita iachachirkakuna. Paikunaka, Diuspa Suma Rimaita willagkunami karkakuna.
3 Nukapas, tukui chikunamanda ñugpamandata suma tapudurmi karkani. Chimandami suma iuiariwá, kamta suiumandata iskribispa willangapa. 4 Chasaka, allillami iachankangi, kamta ima iachachiska sutipa kagta.
Juan Bautista tiagsamungapa kagta, sug anjil willaskamanda
5 Herodes suti Judea alpapi atun mandag kaura, Zakarías suti judíu sasirduti chipi kaugsakurka. Sug sasirdutikunamanda paika, Abía suti sasirdutikunapurami karka. Paipa warmi, Isabel suti, Aarón suti sasirdutipurapa wambrapa wambrami karka. 6 Paikuna, Diuspa ñawipi allilla iuiaiwa kawarimi karkakuna. Atun Taita Dius ima rurangapa niskata tukuimi allilla ruradur karkakuna. Chasapika, ñi pipas mana pudirkakunachu, ñi imapas ninga. 7 Isabel chusa kaspa, mana wawita iukarkakuna. Iskandikunami ña ruku karkakuna.
8 Chi punchakuna, Zakariasta chaiarka, paipura sasirdutikunawa Diuspa atun wasipi imasa niraiaskasina ruragringapa. 9 Paikuna kustumbri iukarkakuna, suirtipi maskangapa: pitami chaiá, Taita Diuspa atun wasi ukuma iaikuspa, insinsu rupachispa kusnichingapa. Chiura, Zakariastami chaiarka, chi ukuma iaikungapa. 10 Pai insinsu rupachikunkama, tukui kanchapi kagkuna Taita Diusta suma iuiarispami mañanakurka. 11 Chiuraka atun Taita Diuspa sug anjil, Zakariasta kawarigsamurka. Insinsu rupachidiru altar alli ladumi saiakurka. 12 Anjilta kawaspaka, Zakarías iapa ujnarispa mancharirka. 13 Chiura anjilka, paita nirka:
—Mana mancharikui. Kam ima mañakuskata, Taita Dius uiarkami. Chimandami kamba warmi Isabel, sug kari wambra iukapungapa kangi. Paitaka sutichinkangimi Juan. 14-15 Paika, atun Taita Diuspa ñawipi atunmi kangapa ka. Chimanda, pai tiagsamuura, iapa suma alli iuiachiiwami tukungapa kangi. Chasallata, achka runakunapasmi kuntintaringapa kankuna. Binuta i ima machadirutapas, pai mana upiangapa kanchu. Manara tiagsamuskauramandata, Santu Ispíritu jundaskami kangapa ka. 16 Paimi Israelmanda achka runakunata atun Taita Diuswa tigrachingapa ka. 17 Nukanchipa Iaiatami ñugpangapa ka. Elías suti Santu Ispirituwa ñugpa rimagsinami kangapa ka; chasallata tukui allilla pudig. Paimi taitakunawa wambrakunawa piñachirinakuskata pasinsiachingapa ka. Chasallata, subirbiaspa mana uiai munagkunata iuiachingapami ka, uia kangapa; chasaka, nukanchipa Iaia samuura, runakuna suma iuiaiwa allichiriska suianakungapa.
18 Chiura Zakarías, anjilta tapurka:
—¿Imasatak nuka iachasa, kam willawaska sutipa kagta? Nukapa warmi i nukapas, iapa rukumi kanchi.
19 Anjilka ainirka:
—Nukami kani Taita Diuspa ñawi ladulla saiakug. Gabrielmi suti kani. Paimi kachamuwarka, chi imasa suma tukungapa kagta kamta willangapa. 20 Nuka ima willakuskata kam mana uiawaskamanda, kunauramandaka mana rimai pudingapa kangichu, imaura wawita tiagsamunkama. Nuka niskaka, chasami tukunga, imaura chaiankama.
21 Paikuna chasa rimanakunkama, kanchapi kagkuna Zakariasta unai suianakurka. Mana utka llugsigmanda mancharispa, tapurinakurka: “¿Imawasik ukupi iapa unaiaku?”. 22 Chiuraka Zakarías, llugsispa, mana rimai pudirka. Makillawa siñas ruraspa kawachikurka. Chiura iuiarirkakuna: paita sutipami Diuspa atun wasi ukupi muskui ukupisina ima kawarirka.
23 Taita Diuspa wasipi ima ruraikuna chaiaskata ruraspaka, Zakarías paipa wasima kutirka. 24 Chiuramandaka paipa warmi Isabelka, wigsawa ungug tukugsamurka. Paika, pichka killa mana wasimanda llugsirka. Chillapi karka, kasa iuiarispa: 25 “Kunaura, atun Taita Dius nukata chasa karawagmanda, mana maikanpas wabutiwangapa kankunachu”.
Jesús tiagsamungapa kagta, sug anjil willaskamanda
26-27 Isabel ña sugta killa wigsawa ungug kaura, Taita Diuska ikuti anjil Gabrielta kachamurka María suti sipaspagma. Pai warmi, Galilea alpamanda Nazaret suti puiblupi kaugsakurka. Mana kari rigsiska karka, ña José suti kariwa kasarangapa. José karkami David suti atun mandagpa wambrapa wambra.
28 Anjilka, María kaskapi iaikuspaka, nirka:
—Puangi. Atun Taita Dius, kamwami ka. Paipa suma kuiaita chaskiskami kangi. Kamka, tukui warmikunamandapas masmi iapa kuiaska kangi.
29 Chasa uiaspaka María, iapa mancharirka. Iuiarikurka: “¿Imapatak chasa saludawaku?”.
30 Anjilka nirka:
—María, mana mancharikui. Kamta, Taita Dius iapa suma kuiaiwami kawá. 31 Kunauraka, unguringapami kangi. Nispaka, sug kari wambrami iukangapa kangi. Paitaka sutichinkangimi Jesús. 32 Diuspa ñawipi, paika iapa atun niskami kanga. Tukuimanda mas atun Taita Diuspa wambrami suti kanga. Atun Taita Diuska, paita kuangapami ka, ñugpamanda taita Davidsina mandangapa; 33 chasallata, Jakobpa wambrapa wambrakunata tukui punchakuna mandakungapaglla. Paipa mandaika, mana imaurapas puchukaringapa kanchu.
34 —Nukaka, manara kusaiug kanichu— María anjilta ainirka—. Chimanda, ¿imasatak chasa tukuwanga?
35 Chiura, anjilka ainirka:
—Santu Ispiritumi kam kikinma uraikumunga. Tukuimanda mas atun Taita Diuspa iapa iachaiwa puiusinami kamta kilpagsamunga. Chimanda wawita tiagsamugka, tukuipi mas allimi kangapa ka. Taita Diuspa wambrami suti kangapa ka.
36 —Willasaki. Kam kikinpura Isabelpas, ña achalaiakuura, wawitami iukangapa ka. Paimanda “Chusa” ninakugpipas, ña sugta killami wigsitawa ungug ka. 37 Taita Diusmanda mana tianchu ñi imapas pai mana pudingasina.
38 Chasa niura, María ainirka:
—Atun Taita Diuspa lutrinsinami nuka kani. Kam imasa niwaskasina tukuwachu.
Chiura anjil, Mariapagmanda llugsispa rirka.
María, Isabelpagma chaiangapa riskamanda
39 Chi punchakunamandaka, Mariaka mana unailla rirka Judea sachuku sug puiblu tiaskama. 40 Chima chaiagrispaka, Zakariaspa wasima iaikuspa, Isabelta nirka:
—Puangi.
41 Chasa niskata Isabel uiaura, paipa wawitaka wigsa ukupi sinchi kuiurigsamurka. Chiura Isabelta, Santu Ispíritu iaikuspa iuiachigsamurka. 42 Chiwanka, sinchi rimaiwa kasami nirka:
—Kamka, tukui warmikunamandapas mas iapa kuiaskami kangi. Kamba wigsapi tiaska wawitapasmi chasallata iapa kuiaska ka. 43 Nukaka, ¿imatak kani, chituku suma nuka Iaiapa mama chaiawagsamungapa? 44 Kam “Puangi” niwagllapi, nukapa wigsapi tiaska wawita, alli iuiachirispami kuiuriwagsamurka. 45 Kam, Taita Diusta suma iuiakuskamandami paipa iapa kuiaska kangi. Tukui imasa atun Taita Dius niskasinami sutipa chasa tukugsamungapa ka.
46 Chiura, Mariaka nirka:
—Nukapa almawa atun Taita Diustami nini:
“Kam, iapa atunmi kangi”.
47 Nukapa ispirituwapasmi nini:
“Taita Dius kispichiwagmanda, alli iuiachimi kani”.
48 Paipa upalla lutrinsina kagmandami
nukata iapa kuiaspa kawawarka.
Chimandami kunauramandata tukui kaugsagkuna,
nukata sutichiwangapa kankuna,
Taita Diuspa iapa kuiaska kagta.
49 Tukui allilla pudig Taita Dius,
mana imaurapas ruraskasinami nukapi rurarka.
Pai, tukuipi mas allimi ka.
50 Maikan paita suma kuiaspa manchaspa suma ruragkunamanda imaurapas llakingapami ka.
51 Pai tukui allilla pudig kagtami kawachirka.
Tukui runakuna kikin atuniachirispa mana alli iuiag kaskakunata tuntiachirkami.
52 Atun mandagkunatapas
kikinpa mandadirumandami uraikuchirkakunata.
Ikuti uchulla mana atun kaskakunataka
atun mandadirupimi tiarichirka.
53 Iarkaiwa kaskakunata
sagsagta suma mikuimi kararka.
Ikuti iapa iukagkunataka
chusa makimi kacharka.
54 Nukanchi Israelmanda runakuna paipa lutrin kagkunatami aidarka.
Paipa suma llakiiwami
nukanchimanda iuiarirka.
55 Imasami nukanchipa ñugpamanda taitakunata,
Abrahamta i paipa wambrapa wambrakunata rurangapa nirka:
chasami kunaura ruragsamurka.
56 Kimsa killasina Isabelpa wasipi kaspa, María, kikinpa wasima kutirka.
Juan Bautista tiagsamuskamanda
57 Isabelta ña puncha chaiaura, sug kari wambrami iukagsamurka. 58 Ladullapi kaugsanakug i paipurakunapas uiaska karkakuna, imasa atun Taita Dius paikunata alli suma ruragta. Nispaka, chaiangapa rirkakuna, wawita tiaskamanda kuntintulla kaskakunawa sug ratullapas kagringapa. 59 Pusag punchapika, ikuti chaiagrirkakuna, wawata judiukunapa marka churachingapa kaura. Munanakurkami, Zakariasllatata taitapa sutisina sutichingapa.
60 Mamandika nirka:
—Manima. Juanmi suti kangapa ka.
61 Chiura nirkakuna:
—¿Imapa? Kamkunapura, mana tianchu pipas chasa suti.
62 Chasa nispaka, paipa taitata siñas ruraspa, tapurkakuna:
—¿Imatak suti kanga?
63 Chiura Zakariaska, sug kaspi tablilla mañaspa, iskribispa churarka:
—Juanmi suti ka.
Chasa kawaspaka, tukuikuna iapa ujnarirkakuna.
64 Chiurallatata Zakariaspas, ikuti rimai pudirka. Nispaka, Taita Diusta sumaglla nii kallarirka:
—Kam, iapa suma atunmi kangi.
65 Chiwa, tukui ladullapi kaugsanakug mancharirkakuna. Judea sachuku suiupas, tukui ima pasariskata uiaspa, paipura rimarinakurka. 66 Atun Taita Dius sutipa paiwa kagmanda, tukui uiagkuna, iuiarispa, tapurinakurka:
—Chi wambra, wiñaspaka, ¿imasik tukunga?
Zakarías imasa kantaskamanda
67 Juanpa taita Zakariasta, Santu Ispíritu iaikugsamurka. Chiwanka, imasa kangapa kaskata kasami nirka:
68 —Nukanchi Israelmanda runakunapa atun Taita Diusta nisunchi:
“Kam, iapa suma atunmi kangi”.
Paipa runakunata kispichingapami samurka.
69 Pai ima niskata rurag Davidpa wambrapa wambratami kachamurka,
tukui allilla pudig kaspa,
nukanchita kispichingapa.
70 Chasami ñugpamandata
paipa Ispirituwa alli runakunata rimachirka,
kasa nispa:
71 “Tukui kamkunata mana munagkunamanda
i piñagkunamanda kispichisakichitami.
72 Kamkunapa ñugpamandakunata niskami karkani,
kamkunamanda llakingapa.
Chasallata, nuka ñugpamanda runakunawa iuiariskata
mana kungarinichu”.
73 Imasami nukanchipa ñugpamanda taita Abrahamta jurarka, kasa nispa:
74 “Kamkunata mana munagkunamanda kispichisakichitami;
chasaka, mana manchaspalla,
75 tukuipi suma allilla iuiai iukaspa, Diuspa ñawipi pai ima niskata rurangapa, kaugsankama”.
76 Kam nukapa wawa,
tukuimanda mas atun Taita Diuspa Ispirituwa rimagmi suti kankangi.
Nukanchipa iaiatami ñugpankangi,
kam ñambi allichiskapi pai chaiamungapa.
77 Israelmanda runakunatami iachachinkangi,
imasa Taita Dius, pandariskakunata pasinsiaspa,
nukanchita kispichingapa kagta.
78 Nukanchipa Taita Dius,
paipa suma llakiiwa awa suma luarmanda
punchaiachingapa pakariska suma puncha kagsinami kachamuku;
79 chasaka, iapa iana tutapisina iuiaikunawa kaugsanakuskata punchaiachigsamungapa;
chasallata, nukanchita alli ñambi rikuskapi pusagsina iuiachingapa;
chasaka, sumaglla sugllapi kaugsanakungapa.
80 Chi wawa, wiñaspaka, Taita Diuspa alli iachaiwami tukurka. Paika, chusa sitaska alpapimi kaugsakurka, imaura Israelmanda runakunata kawaringapa chaiankama.